Kofi Annan

Diplomydd o Ghana oedd Kofi Atta Annan (8 Ebrill 1938 – 18 Awst 2018). 

Ganwyd Annan yn Kumasi, Ghana. Derbyniodd Wobr Nobel am Heddwch yn 2001. Gwasanaethodd fel seithfed Ysgrifennydd Cyffredinol y Cenhedloedd Unedig rhwng Ionawr 1997 a Rhagfyr 2006 ac ef oedd y dyn du cyntaf i ddal y swydd. Roedd yn rhugl yn Saesneg, Ffrangeg a nifer o ieithoedd Affrica. Roedd ei wraig, Nane Maria (Lagergren) Annan, yn hanner-nith i Raoul Wallenberg.

Astudiodd Annan yn Mhrifysgol Gwyddoniaeth a Thechnoleg Kumasi (Ghana), Coleg Macalester yn Saint Paul, Minnesota (Unol Daleithiau, 1961), Institut universitaire des hautes études internationales yn Geneva (y Swistir, 1961-62) a Sefydliad Technoileg Massachusetts (1971-72).

Dechreuodd weithio gyda WHO ym 1962, ac yn 1993 daeth yn Is-Ysgrifennydd Cyffredinol i Boutros Boutros-Ghali o'r Aifft. Dechreuodd ei dymor cyntaf fel Ysgrifennydd Cyffredinol ar 1 Ionawr, 1997 a'r ail ar 1 Ionawr, 2001. Roedd hynny'n eithriadol am fod y swydd fel arfer yn cylchdroi rhwng y cyfandiroedd ar ôl dau dymor ac roedd ei ragflaenydd wedi gwasanaethu am dymor. Felly yn ôl yr arferiad un tymor yn unig y disgwylid i Kofi Annan weithio.

Anrhydeddau
 Prifysgol Technoleg Dresden (yr Almaen), doctor honoris causa
 Prifysgol Carleton, Doethuriaeth y Gyfraith, honoris causa, 9 Mawrth 2004
 Prifysgol Ottawa, Gradd Doethuriaeth y Brifysgol, 9 Mawrth 2004

 Llyfryddiaeth 
 Interventions: A Life in War and Peace (Llundain, Allen Lane, 2012). Gyda Nader Mousavizadeh.

Categori:Genedigaethau 1938
Categori:Marwolaethau 2018
Categori:Enillwyr Gwobr Heddwch Nobel
Categori:Diplomyddion o Ghana
Categori:Pobl yr 20fed ganrif o Ghana
Categori:Pobl yr 21ain ganrif o Ghana
Categori:Pobl a aned yng Nghana
Categori:Pobl fu farw yn y Swistir
Categori:Ysgrifenyddion Cyffredinol y Cenhedloedd Unedig